હવે વ્હાઇટ વ્હાઇટ વેસ્ટ જાગ્યું છે. કહે છે, નો મોર પ્લાસ્ટિક વેસ્ટ અને બકરી, ઘેટાં ‘ને ગાય જેવી પ્રજા કહેશે, વાહ વાહ, શું નિર્ણય છે! નિઃશંક રજૂઆત આકર્ષક છે. યુનો સહિત સમસ્ત વિશ્વમાં પ્લાસ્ટિકને નાત બહાર મૂકવા માટે હોહા શરૃ થઈ છે. આપણા ભારતમાં તો ઘણા રાજ્ય એ વિષયમાં ક્યારના પહેલ કરી ચૂક્યા છે. ઘણું સારું થશે, પણ શું દેખાય એ જ કચરો છે? શું કચરા સ્વરૃપે દેખાય એ જ પ્લાસ્ટિક પર્યાવરણ તથા મનુષ્યને નડશે? બજારમાં પ્લાસ્ટિકની બોટલમાં દારૃ નથી ચાલતો ‘ને સમગ્ર વિશ્વમાં પ્લાસ્ટિક પેકમાં દૂધ રોજ ધડાધડ ખપે છે. દલીલશાસ્ત્રીઓ કહેશે કે એ તો રિસાઇકલ ગ્રેડ પ્લાસ્ટિક હોય. ઓકે. ગુડ. કેટલી વખત રિસાઇકલ થશે? પછી તેનું શું થશે? જૂઅલરિ, અન્ડર-ગારમેન્ટ ‘ને ફૂટવૅરમાં કેટલું પ્લાસ્ટિક વપરાય છે? કચકડું હોય કે રબર, અંતે શું થશે? ટાયર, કોન્ડોમ ‘ને દવાઓના પેકિંગ્સ એમ હવા નથી થઈ જતાં. બે હજારનો રેઇનકોટ હોય કે વીસ રૃપિયાની બરસાતી, કુદરત સામે ખુશી ખુશી વાપરવામાં આવે છે અને અંતે માઉન્ટ એવરેસ્ટ પર ઓક્સિજન ખેંચી લીધા પછીની નક્કામો ભાર બનેલી બોટલ જેમ ફેંકી દેવાય છે તેમ સિઝનલ પ્લાસ્ટિકનો ત્યાગ થાય છે.